Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 688/14/8806	Košice, 1.12.2014
EEČ : 2-65-288-2014

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Okresnému úradu Košice - okolie

v obci Kysak, okres Košice - okolie, dňa 27.09.2014 v čase o 13.30 hod. po príchode domov pod vplyvom alkoholu  v byte nadával svojmu synovi XXXXX a keď sa na jeho obranu postavila manželka obvineného XXXXX, obvinený hodil smerom k nej kvetináč, ktorý ju nezasiahol, následne jej obvinený začal nadávať a vyhrážať sa zabitím, vzbudiac u poškodenej XXXXX dôvodnú obavu z uskutočnenia týchto vyhrážok

lebo  výsledky skráteného vyšetrovania  preukazujú, že nejde o trestný čin, ale ide o skutok, ktorý by mohol byť priestupkom

Odôvodnenie:
Uznesením povereného policajta KR PZ v Košiciach, odboru ŽP, oddelenia ŽP SR Košice sp. zn. ČVS:ORP-178/Ž-KS-2014 z 28.09.2014  bolo začaté trestné stíhanie a súčasne  vznesené obvinenie  za prečin nebezpečného vyhrážania podľa § 360 ods. 1, ods. 2 písm. b) Trestného zákona  na tom skutkovom základe, ako sa to vyššie konštatuje.
       
    Po skončení  skráteného vyšetrovania poverený príslušník PZ dňa 7.11.2014 predložil vyšetrovací spis s návrhom na postúpenie veci v zmysle § 214 ods. 1 Trestného poriadku.

    Preskúmaním vyšetrovacieho spisu bolo zistené, že návrh povereného príslušníka PZ je opodstatnený.
    
    Prečinu nebezpečného vyhrážania podľa § 360 ods. 1 Trestného zákona sa dopustí ten, kto sa inému vyhráža smrťou,  ťažkou ujmou na zdraví alebo inou ťažkou ujmou takým spôsobom, že to môže vzbudiť dôvodnú obavu.
  
    Výsledky skráteného vyšetrovania jednoznačne preukázali, že ku skutku došlo a tento spáchal obvinený.

    Obvinený spáchanie skutku, pre ktorý mu bolo vznesené obvinenie, v podstate priznáva. Nepamätá si, čo všetko v afekte hnevu vyvolaného z konfliktu s poškodenou, kričal. Určite vie, že nemal v úmysle hodiť do poškodenej kvetináč a že tento cielene hodil mimo nej. Svoje konanie však oľutoval. Na svoju obranu uviedol, že bolo vyvolané alkoholom, ktorý mal v ten deň požitý, ale tiež aj istými okolnosťami manželského života. 

    Z výpovede poškodenej XXXXX vyplýva, že vyhrážky obvineného u nej vzbudili dôvodnú obavu z ich uskutočnenia, pretože obvinený  bol agresívny.

    Skutkový stav, ako bol ustálený, potvrdzujú aj ďalší svedkovia XXXXX, práp. XXXXX a práp. XXXXX.
     
    Z hľadiska formálnej stránky obvinený svojím konaním naplnil pojmové znaky skutkovej podstaty prečinu nebezpečného vyhrážania podľa  § 360 ods. 1, ods. 2 písm. b/  Trestného zákona.
 
    Podľa § 10 ods. 2 Trestného zákona nejde o prečin, ak vzhľadom na spôsob vykonania činu a jeho následky, okolnosti, za ktorých bol čin spáchaný, mieru zavinenia a pohnútku páchateľa je jeho závažnosť nepatrná.
     
    Hodnotiac tieto skutočnosti som dospela k záveru, že závažnosť konania obvineného je nepatrná. 

    V danom prípade činu obvineného predchádzala konfliktná situácia, ktorá v ňom vyvolala silný pocit hnevu, keďže očakával, že poškodená nebude brániť ich syna Tomáša,  ale že sa pridá na jeho stranu. Isté rodinné okolnosti, ako aj požitý alkohol v obvinenom odbúrali zábrany a takto sa dopustil asociálneho konania, ktoré však nespôsobilo vážnejšie následky.
       
    Z odpisu registra trestov  vyplýva, že obvinený doposiaľ nebol súdne trestaný.  V mieste trvalého bydliska je hodnotený všeobecne. 

    Predmetný skutok obvineného však možno posudzovať ako priestupok, na prejednanie ktorého  je vecne a miestne príslušný Okresný úrad Košice - okolie.

    Poukazujúc na vyššie uvedené som rozhodla tak, ako sa to konštatuje vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka